ไทยสมุทรฯดิ้นปั๊มเบี้ย
ไทยสมุทรดิ้นหาตลาดมนุษย์เงินเดือน นักธุรกิจ เพิ่มรายได้ ฐานรากเจอพิษราคาสินค้าเกษตร
25 ม.ค. 2559

ไทยสมุทรดิ้นหาตลาดมนุษย์เงินเดือน นักธุรกิจ เพิ่มรายได้ ฐานรากเจอพิษราคาสินค้าเกษตร 
นางนุสรา (อัสสกุล) บัญญัติปิยพจน์ กรรมการผู้จัดการ บริษัท ไทยสมุทรประกันชีวิต เปิดเผยว่า ในปี 2559 บริษัทตั้งเป้าหมายยอดขายเบี้ยประกันลูกค้ารายใหม่ 3,588 ล้านบาท เพิ่มขึ้น 27% เบี้ยต่ออายุของลูกค้าเก่า 1.06 หมื่นล้านบาท รวมเบี้ยรับ 1.42 หมื่นล้านบาท ใกล้เคียงปีที่ผ่านมา โดยจะมีการเพิ่มตัวแทนใหม่อีก 6,000 คน จากปัจจุบันที่มีอยู่ประมาณ 1.4 หมื่นคนทั่วประเทศ 
ทั้งนี้ บริษัทจะเร่งขยายตลาดใหม่ๆ เช่น กลุ่มที่มีรายได้ประจำ หรือมนุษย์เงินเดือน ที่ไม่ได้รับผลกระทบจากเศรษฐกิจชะลอตัว รวมถึงกลุ่มคนรุ่นใหม่ในสังคมออนไลน์ที่ตัดสินใจซื้อประกันเอง ไม่ต้องการติดต่อตัวแทน และกลุ่มนักธุรกิจที่มีรายได้สูง ที่ต้องการทำประกันชีวิตเพื่อสร้างสภาพคล่องให้บุตรหลาน เพราะการจัดการมรดกต้องใช้เวลาพอสมควร แต่ประกันชีวิตสามารถจ่ายสินไหมทดแทนได้ทันที ทำให้มีเงินสดใช้จ่ายระหว่างรอการจัดการมรดก
“ปีนี้ตลาดประกันชีวิตยังมีการแข่งขันกันสูง สิ่งสำคัญคือการออกสินค้าและบริการได้ถูกใจลูกค้าแต่ละกลุ่ม โดยบริษัทมีสาขา 171 แห่ง กับอีก 45 สำนักงานตัวแทน กระจายอยู่ทั่วประเทศ และยังพัฒนาช่องทางการชำระเบี้ยประกันที่หลากหลายเพื่ออำนวยความสะดวกให้ลูกค้า” นางนุสรา กล่าว
สำหรับผลการดำเนินงานในปี 2558 บริษัทมีเบี้ยใหม่ 2,818 ล้านบาท เบี้ยต่ออายุ 1.11 หมื่นล้านบาท และมีเบี้ยรับรวม 1.42 หมื่นล้านบาท ลดลง 3.4% จากช่วงเดียวกันปีก่อน เนื่องจากลูกค้าระดับรากฐานมีรายได้ไม่ดีนัก ทำให้กระทบกับยอดขายประกันชีวิตด้วยเช่นกัน 
“ที่ผ่านมาธุรกิจประกันชีวิตเผชิญปัญหาเศรษฐกิจชะลอตัว เกษตรกรซึ่งเป็นฐานรากของประเทศมีรายได้ลดลง เนื่องจากราคายาง ปาล์ม ข้าว ตกต่ำ ทำให้ไม่มีรายได้มาซื้อประกันชีวิต ส่งผลกระทบต่อบริษัท ขณะเดียวกัน มีลูกค้ามาขอยกเลิกกรมธรรม์เพิ่ม ทำให้บริษัทพยายามช่วยทุกช่องทาง รวมถึงแนะวิธีการที่ไม่ต้องยกเลิกกรมธรรม์ ด้วยการกู้เงิน ด้วยการใช้กรมธรรม์เป็นหลักทรัพย์ค้ำประกัน” นางนุสรา กล่าว